## Aguirre urgeix per carta al ministre Planas mesures davant de la presència a Xipre d'una de les malalties més perilloses per al sector citrícola

*** Exigeix un control exhaustiu de fronteres per a evitar la propagació de la malaltia**

El conseller d'Agricultura, Ramaderia i Pesca, José Luis Aguirre, ha enviat una carta al ministre d'Agricultura, Pesca i Alimentació, Luis Planas, en la qual sol·licita l'adopció de mesures preventives davant de la declaració a Xipre de la presència de *Diaphorina citri*, un insecte vector de la malaltia Huanglongbing (HLB), que afecta greument els cítrics i per a la qual no hi ha cura.

En la missiva, el conseller insta el ministre a activar vies de prevenció fitosanitària davant de l'amenaça de la propagació d'aquesta greu malaltia que ha causat la mort de cítrics en altres països productors i que ha sigut detectada a Portugal.

A més, Aguirre s'ha referit a altres mesures proposades des de la Generalitat, com la petició al Ministeri perquè sol·licite a la Comissió Europea que es reforcen els requisits normatius fitosanitaris de control de l'HLB i avaluar els requisits en l'ús de plaguicides a la UE i als països exportadors a la UE.

José Luis Aguirre exigeix la posada en marxa de les accions i mesures preventives necessàries i trasllada la “gran preocupació per les conseqüències que puga tindre l'entrada d'aquesta plaga. Un dels objectius d'aquest govern de la Comunitat Valenciana és exigir un exhaustiu control de fronteres per a evitar la introducció i propagació de plagues en els nostres cultius”.

Així mateix, en la carta, el conseller agraeix la labor i la col·laboració entre el Ministeri, la Conselleria de Medi Rural de la Xunta de Galícia, l'Institut Canari d'Investigacions Agràries i l'Institut Valencià d'Investigacions Agràries per a la producció en el viver de Maceda (Orense) i alliberament en camp del parasitoide *Tamarixia dryi* per al control biològic de la *Trioza erytreae* (un altre insecte vector de l'HLB) en la dispersió pel nord de Portugal, el nord i nord-oest d'Espanya, les illes Canàries i Madeira.

Fecha: 05/09/2023